Ná gerugte oor gesondheid, maak Kim Jong-oen verskyning | Netwerk24
Deur Reuters 02 Mei 2020 16:14
Ná weke van intense bespiegelinge oor die gesondheid van Kim Jong-oen, leier van Noord-Korea, het die staatsnuusagentskap KCNA Saterdag berig dat hy die voltooiing van 'n kunsmisaanleg bygewoon het, in sy eerste verskyning sedert 11 April.
Die berig van KCNA kon egter nie deur Reuters bevestig word nie.
KCNA het berig dat Kim 'n lint gesny het by die seremonie Vrydag en dat die mense wat dit bygewoon het "uitgebars het in toejuiging van die opperleier".
Fotograwe het Kim gesien waar hy glimlag en met adviseurs by die seremonie praat en 'n toer van die aanleg doen.
Die egtheid van die foto's op die webwerf van die amptelike koerant Rodong Sinmun kon egter nie bevestig word nie.
Kim Jong-oen, leier van Noord-Korea, sny 'n lint by 'n fabriek met sy eerste verskyning in die openbaar sedert 11 April. Foto: KCNA via Reuters
Talle van die mense in die skare – beskryf as amptenare van die weermag, die heersende party en lede van die gemeenskap wat aan die projek gewerk het – het maskers gedra en 'n ent weg gestaan van die podium waar Kim en sy amptenare verskyn het.
Noord-Korea het nog geen gevalle van Covid-19 bevestig nie en sê hy het streng maatreëls in plek om 'n uitbreking te verhinder. Een van die moontlike redes vir Kim se afwesigheid was dat hy voorsorg teen die virussiekte getref het.
Bespiegelinge oor Kim se gesondheid het vererger nadat hy die herdenking van die verjaarsdag van die stigter van Noord-Korea, Kim Il Soeng, gemis het.
Dit is 'n groot vakansiedag in Noord-Korea en Kim besoek gewoonlik as leier die praalgraf van sy oupa.
Hy het laas op 11 April in die openbaar verskyn toe hy 'n vergadering van die heersende Werkersparty se politburo bygewoon het.
Beeldmateriaal van die staatstelevisie wys dat Kim se been styf en rukkerig beweeg en een van die foto's wys 'n groen gholfkarretjie in die agtergrond, soortgelyk aan een wat hy in 2014 ná 'n lang afwesigheid gebruik het.
Die stad Soentjon waar die kunsmisfabriek gebou is, is sowat 50 km noord van Pjongjang in die westelike streek, weg van Wonsan, die oostelike strandoord waar amptenare van die VSA gesê het Kim dalk is.
https://www.reuters.com/article/us-north-korea-leader/after-rumours-about-health-north-korea-state-media-report-kim-jong-un-appearance-idUSKBN22D6DD